*VEGA præsenterer:*

**Årets Metalnavn 2016 brager mod VEGA med deres hårdtslående liveoptræden**

*De fremadstormende gutter fra Bersærk har ingen intentioner om at sætte farten ned og hamrer i stedet mod Lille VEGA d. 6. april i forbindelse med udgivelsen af deres andet fuldlængde-album.*

*"... hvor kan man skrive under på, at de er et af Danmarks fedeste livebands?"* spurgte anmelderen fra heavymetal.dk efter en Bersærk-koncert i efteråret 2016. Han beskrev endvidere bandet som *"sindssygt tight"* og *"hele tiden i øjenhøjde med publikum."*

Netop liveoplevelsen er en grundlæggende del af Bersærks DNA, og det er ikke uden grund, at bandet blev nomineret til High Voltage Rock Awards-prisen som ”Årets Danske Liveband” i april 2017. I 2016 var Bersærk nomineret ved samme arrangement, dengang i kategorien ”Årets Danske Rockudgivelse”, og de vandt desuden prisen som ”Årets Metal Navn” ved Bands of Tomorrow Music Awards.

**Dansk metals svar på Kim Larsen**  
Aarhusianske Bersærk blev dannet i 2012, og med udgivelsen af debutalbummet *Mulm* i efteråret 2015 sparkede bandet for alvor dørene ind til den danske undergrundsscene med deres unikke, dansksprogede doom-rock/heavy-rock. Frontmand Casper Popp har selv døbt bandet dansk metals svar på Kim Larsen på grund af deres eftertænksomme lyrik.

Bersærks helstøbte liveoptrædener har medført tunge opvarmningstjanser for bl.a. Red Fang og EyeHateGod samt mægtige Monster Magnet. De har desuden imponeret på de store festivaler Copenhell og Roskilde Festival i 2016. Ud over debutalbummet *Mulm* har Bersærk ep'en *Trældom* (2013) i sin diskografi.

**Fakta om koncerten:**Bersærk (DK)

Fredag d. 6. april 2018 kl. 21.00

Lille VEGA, Enghavevej 40, 1674 København V

Billetpris 150 kr. + gebyr

Billetsalget starter i dag vega.dk og Ticketmaster.